Es retira una placa de l'expresident Zaplana del Museu Arqueològic de Llíria
21 de juny de 2018

La Regidoria de Cultura, Turisme i Patrimoni de l'Ajuntament de Llíria ha ordenat la retirada de la placa commemorativa ubicada al Museu Arqueològic de Llíria (MALL) en la que figurava el nom de l'expresident de la Generalitat Valenciana, Eduardo Zaplana, amb motiu de la inauguració de l'edifici l'any 2002.

Esta reacció institucional ve derivada de l'aplicació d'un acord plenari i de la detenció per un presumpte delicte fiscal, fa poques setmanes, i l'entrada en presó provisional i sense fiança de qui fóra cap del Consell.

Cal recordar que el ple de l'Ajuntament de Llíria va adoptar un acord en la sessió celebrada el 25 de febrer de 2016, en la que s'establia “la revisió de totes les plaques commemoratives, o elements semblants, que pogueren existir en espais públics de Llíria, i retirada d'aquells en què es mencionen persones implicades en casos de corrupció”.

En aquell moment, el Consistori ja va procedir a eliminar les plaques de l'expresident de la Diputació Alfonso Rus al camp municipal de futbol i a l'Oficina d'Atenció Ciutadana, la de l'expresident de la Generalitat José Luis Olivas a Ca la Vila i una altra de l'exconseller Serafín Castellano en les dependències municipals del Mercat, per la presumpta implicació de tots ells en casos de corrupció.

Igualment, i després dels últims esdeveniments, des de l'Ajuntament es durà a terme una revisió de la resta d'edificis municipals i espais patrimonials per a actuar en el mateix sentit.

Per a seguir amb esta mateixa línia d'actuació, la regidoria també demanarà a les diferents administracions públiques que tenen delegacions a Llíria, així com a les entitats privades que col·laboren amb el Consistori, que adopten mesures semblants.